《九月十有四日孤游花下悠然成咏效陶体》
清代·李锴

风静川无云，天地呈清秋。清秋此佳日，抱景成孤游。

林亭鸟雀喧，物类各有求。得失遗外役，耳目易以酬。

晚花散疏香，遂为静者收。山空白日下，此意常悠悠。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。